Document ID: /roh_data/filtered/fineweb-2-filterrobots_roh.jsonl.gz/31962

Entant ch’ils mulins moderns lavuran cun zullas da metal en l’intern dals mulins uschia ch’ins na vesa nagut, èsi tar ils mulins vegls ch’i deva pli baud en prest mintga vitg gist il cuntrari.
Vesair ils craps sco els molan il graun
Ils emprendists possian ina giada vesair co la granezza vegn mulada tranter ils craps dal mulin fin ch’i dat farina, declera Hans Schmid, il responsabel per ils emprendists dal mulin Swissmill a Turitg. Uschia han ils set emprendists da la Swissmill fatg ina vista en il mulin da Morissen ed han mulà. La finala han els lura era prendi dapart il mulin, per vesair anc meglier co quel funcziuna e lura schubregià quel. Tenor Hans Schmid, saja quai era ina buna chaschun da preschentar il mastergn dal muliner. Quel saja ì in pau en emblidanza. En Svizra dettia quai mintga onn var 14 plazzas d’emprendissadi da muliners.